Eutins slott

Eutins slott (på tysk Eutiner Schloss) er et slott i byen Eutin i Schleswig-Holstein nord i Tyskland. Slottets historikk går tilbake til 1150-tallet. Dagens utseende fikk slottet hovedsakelig mellom 1717 og 1727 samt omkring 1840. Mellom 1986 og 2006 pågikk restaurering. Idag regnes Eutins slott sammen med Glücksburgs slott og Gottorps slott til de viktigste profanbygninger i Schleswig-Holstein.

Historikk
På stedet for dagens slott bygde noe etter 1150 biskop Gerold av Oldenburg steinhus. Han hadde i 1156 ervervet grunnen fra Adolf II av Holstein. I de følgende århundrer ble det om- og tilbygd til et borganlegg med flere frittstående bygninger omkring. På midten av 1400-tallet fikk borgen flere hjørnetårn. Ved 1500-tallets slutt ble husene sammenbygd til et enkelt renessanseslott.

I samband med reformasjonen kom Eutin og slottet 1586 i Slesvig-Holsten-Gottorps hertugers eie. I 1689 ble Eutin og slottet skadet av en omfattende brann. Slottet ble oppført på nytt på den gamle grunnen, men det ble delvis ødelagt av danske styrker i 1705.

Sin storhetstid hadde slottet på 1700- og 1800-tallet. Under Christian August av Slesvig-Holsten-Gottorp og Frederik August av Slesvig-Holsten Gottorp ble det forvandlet til et barokkanlegg. Mellom 1717 og 1727 fikk slottet sitt nåværende utseende. Arbeidene ble ledet av den svenske arkitekten og hoffbyggmesteren Rudolph Matthias Dallin. Han orienterte slottet mot sør og den samtidig anlagte haven. I begynnelsen av 1800-tallet ble barokkparken gjort til en moderne landskapspark, og på 1840-tallet fikk interiøret et klassisistisk utseende. 
I 1845 ble slottet påbygd med en etasje.

Nyere historikk
Frem til Frederik August II av Oldenburgs abdikasjon i 1918 var Eutins slott familiens sommerresidens. Deretter stod slottet ubebodd og et museum ble innrettet.  Anlegget klarte seg gjennom andre verdenskrig uten skade.  Mellom 1943 og 1949 var slottet flyktningmottak. Deretter fulgte en omfattende restaurering. Frem til 1969 bodde hertug Adolf Fredrik av Mecklenburg-Schwerin i slottet.

Slottet idag

Eutins slott ligger på en halvøy i den store Eutinsjøen. Bygningen omslutter med fire lengder en indre gård. Planmålet er cirka 70x80 meter. I sørvest dominerer det, for slottet, typiske hjørnetårnet. Portaltårnet i venstre lende har bygningsdeler fra 1439 til 1449. Lengdene er oppførte i to våninger samt en noe lavere attikaetasje som tilkom i 1845. Portaltårnet har fire etasjer og krones av en lanternine. Utad er teglfasadene upussede, mens inn mot gården er de pusset og avfarget i en guloker kulør. Av slottets ytre framgår tydelig bygningens historiske utvikling gjennom århundrene.

Severdige er blant annet fyrstinnens salonger i øvre etasje, slottskapellet i søndre lengde, riddersalen i nord og Europasalen i vest. Europasalens tak smykkes av et plafondmaleri som viser Europas bortrøvelse. I samme fløy er også slottskjøkkenet fra 1720. Rommets vegger er kledte med kakkel fra Nederland. I den gule salongen (hjørnerommet mellom nordre og østre fløy) henger malerier med svenske regenter, blant annet Fredrik I, Adolf Fredrik og Gustav III. I Eutins slott er det møblement fra 1700- og 1800-tallet samt Nordtysklands største portrettsamling.

Hele anlegget inklusive parken omfatter 14 hektar og ble i 1967 et kultur- og bygningsminne. I den tidligere barokkparken er det i juli og august hvert år siden 1951 blitt arrangert Eutiner Festspiele, som er en opera- og operettefestival.

Eksteriørbilder

Interiørbilder

Referanser

Kilder
 Oversatt fra tysk og svensk wikipedia
, s. 60-61
 Brosjyre om Eutins slott, utgitt av Stiftung Schloss Eutin, 2013.

Eksterne lenker
 
  Stiftung Schloss Eutin

Slott i Slesvig-Holsten
Museer i Tyskland